(Her er tekst. Den er ikke korrekturlest. Har parafrasert/forenklet noe for plass).

TITTEL  Frimurerlosjen blir hovedkvarter for Coop

INGRESS VM på ski starter i Granåsen om bare få dager. For hovedsponsor Coop Norge begynte imidlertid forberedelsene til den store skifesten for over seks år siden. 

TEKST Jan-Are Hansen og Kenneth Stoltz
FOTO Kenneth Stoltz

- Vi bestemte oss allerede i 2019 for at vi ville være hovedsponsor for Ski-VM i Trondheim. Det var riktignok noen måneder før byen faktisk fikk tildelt mesterskapet av FIS, men Trondheim var eneste søker, så vi bestemte oss for å satse skikkelig, forklarer viseadministrerende direktør i Coop Midt-Norge, Bjørn Vik-Mo, fra hovedkontoret på Lade.
En del av avtalen var at Coop også inn som hovedsamarbeidspartner til Ski-VM i Oberstdorf 2021 og Planica 2023.
- Vi var utrolig lystne til å være med og skape folkefest i byen vår. Det har vært en lang vei med enormt mange brikker som skal falle på plass. Nå er det endelig vår tur her i Trondheim. Nordiske grener er en sentral del av satsingsområdet vårt. Vi er stolte av å være hovedsponsor for det største idrettsarrangementet i Trondheim noensinne, sier han til Midtpunkt.
- Det er drøyt to uker til det begynner. Hvor klar er du på en skala fra 1 til 10?
- Tja...Jeg tror vi sier en sterk 8'er. 

Lang lokal oppkjøring
Coop Midt-Norge har i flere år arrangert folkemøter i hele regionen for å lade opp til den store skifesten.
- Det har vært fulle hus fra Rana i nord, til Røros i sør. Kjempegod oppslutning. Mesterskapet skjer i Trondheim, men for oss er det særdeles viktig at hele Midt-Norge er med. Det er helt avgjørende, faktisk. Vi ønsker å trekke oppmerksomheten mot en samlet region, og sette fokus på verdiskapningen som skjer i alle kommunene, understreker han.
- Ski-VM er god markedsføring av Trøndelag?
- Absolutt. Dette er noe som får oppmerksomhet langt ut over Norges grenser. Dette er internasjonal markedsføring, sier Vik-Mo.
På folkemøtene har det vært satset på lokale krefter. Da snakker vi om alt fra tidligere idrettsutøvere som sokner til området, kortreiste matvarer og lokale leverandører.
- Det har vært utrolig artig. En kjempesuksess, sier han.
Vik-Mo peker også på Barnas Mini-VM.
- I løpet av 2023 og 2024 har vi arrangert drøyt 100 slike mini-VM rundt i regionen, legger han til.

Coop-Huset kommer
Etter lang, lang oppkjøring ser Vik-Mo nå fram til at startskuddet går. Og Coop kommer til å markere seg veldig tydelig, både oppe i Granåsen og i Midtbyen. Faktisk konverterer de den gode, gamle Frimurerlosjen til hovedkvarter under mesterskapet.
- Det er en avtale vi inngikk for fire år siden. Vi skifter navn på bygget til Coop-Huset, og det blir vår base under VM. Her samler vi ansatte, gjester, samarbeidspartnere, leverandører og andre inviterte til både faglig påfyll og festlig lag hver dag under hele VM. Det skal være et uformelt møtested og mingleplass med storsalen som hovedarena, forklarer han.
Flere av Coop sine avdelinger, samt Coop Norge sentralt, har valgt å flytte sine årlige konferanser til Coop-Huset under VM.
- Det blir samlinger for cirka 200 ledere i organisasjonen. Vi har lagt opp til et ambisiøst møteprogram. 
- Business og pleasure, altså?
- Gjerne det. Dette er en utmerket anledning for oss i Coop til å drive organisasjonsutvikling og nettverksbygging samtidig som vi støtter og tar del i skifesten.
- Dere skal også være vertskap for den offisielle VM-middagen med kongehus og regjering?
- Det stemmer. Det gleder vi oss virkelig til. Det er et samarbeid med Trondheim kommune, sier Vik-Mo til Midtpunkt.

Samarbeid med Adressa
Fra Frimurerlosjen/Coop-Huset og nedover hele Søndre gate er det lagt opp til sesongens siste Barnas Mini-VM.
- Vi dekker hele gata med snø og skispor, og inviterer byens smårollinger til å delta. Dette blir skikkelig artig. Vi skal bidra til festen og livet i sentrum, smiler Vik-Mo.
Inne i Coop-Huset arrangeres det daglige folkemøter i samarbeid med Adresseavisen.
- Da fyller vi storsalen. Adressa kommer til å kjøre web-tv-sendinger hver dag med gjester og publikum, forteller han.
Coop kommer selvsagt til å ha sterk tilstedeværelse oppe i Granåsen. Coop-haugen er en av de beste plassene å bivåne mesterskapet fra. 
- Jeg er ikke helt sikker, men plassene der er vel så godt som utsolgt allerede. Vi snakker skikkelig panoramautsikt, sier han og fortsetter:
- Vi etablerer et stort aktivitetsområde som har fått navnet Coop-tunet. Vi bygger i tillegg en egen paviljong sammen med Obs Bygg og leverandørene. Totalt kommer vi vel til å ha rundt 200 ansatte som jobber i Granåsen hver dag, sier Vik-Mo og plukker fram mobilen.
- Vi har faktisk utviklet en egen VM-app for gjestene våre. Den forteller hver unike bruker alt de har behov for å vite: når renn begynner, transportmuligheter, arrangement i Coop-Huset, kontaktpersoner - kort sagt alt de trenger av praktisk info under VM, smiler han.

Satte krav til FIS
Et svært interessant poeng i mesterskapet gjelder fordelingen av pengepremier. 
- Vi satte det som et krav overfor FIS da vi inngikk avtalen med dem: i VM i Trondheim skal det være like pengepremier mellom kvinner og menn.
- Ingen motbør?
- Nei. Det gikk veldig greit å få gjennom det punktet, sier Vik-Mo.
Ski-VM i Granåsen blir også det første mesterskapet der kvinner går 5-mila.
- Vi ønsket at øvelsen skulle skje på Kvinnedagen 8.mars, men det lot seg dessverre ikke gjøre rent logistisk denne gangen, forklarer han.
Hver konkurransedag fra 27. februar til 9. mars er tildelt et eget bærekrafttema. Det er en ordning Vik-Mo setter stor pris på.
- Vi kommer til å ha ekstra fokus på gjenbruk og resirkulering. I tillegg er kortreiste råvarer og mat åpenbart viktig for oss. Uten å bli for idrettspolitisk, så liker jeg tanken om å flette større perspektiver inn i en skifest som VM, sier han.
(Les mer om bærekrafttemaene senere i artikkelen).

1997-2025
Hva har et vellykket VM vært for Vik-Mo når lysene slukkes i Granåsen 9.mars? 
- Flere ting, men framfor alt at det har vært et fantastisk, sportslig, velgått VM. Og forhåpentligvis sitter ikke Norge igjen med alle medaljene, smiler han.
- Og at det har blitt den folkefesten vi har lagt opp til, legger han til.
- En reprise av 1997?
Vik-Mo tar en kort pause.
- Ja. Byen har endret seg voldsomt mye siden den gang, men jeg husker selv entusiasmen som preget Trondheim i 1997. Jeg var student på den tiden. Byen fikk et løft på en måte. Det var litt sånn før og etter VM. Siden den gang har vi ettertrykkelig bevist at vi kan gjennomføre store, internasjonale arrangement.
- Hvor store summer bruker Coop totalt på Ski-VM?
- Jeg vil ikke gå inn på eksakte tall her, men dette er den største sponsorsatsingen som Coop Norge har gjort noensinne. Det er en pekepinn.
- Coop håper å ta markedsandeler med denne sponsorsatsingen?
- Det er selvsagt en viktig del av regnestykket.
- Skal du få med deg noen øvelser selv under VM?
- Vel, jeg håper å få noen gløtt, men det blir nok aller mest jobb for min del. Heftig blir det uansett, avslutter han.

-----

TITTEL Retter fokus på bærekraft hver dag under VM

I søknadsprosessen, planleggingsfasen og i gjennomføringen har FNs bærekraftmål innenfor klima og miljø, økonomiske og sosiale forhold vært førende for hvordan Ski-VM i Trondheim 2025 ønsker å bidra.

27. februar:
(Bære)kraften ligger i likestilling.
For første gang i historien er det like premiepenger og like distanser for både kvinner og menn i et VM i nordiske grener.

28. februar:
(Bære)kraften ligger i neste generasjon.
Trondheim 2025 har et tydelig fokus på å engasjere og inspirere neste generasjon. Legge til rette for aktiviteter som skaper idrettsglede, aktiviteter som fremmer bærekraftig utvikling og verdier som vil prege idrettens fremtid.

1.mars:
(Bære)kraften ligger i det lokale.
Ingen andre regioner eller steder i Norge produserer mer mat enn VM-regionen Trøndelag.
Matkonseptene og menyene i VM bygger på det Trønderske Matmanifestet, med trønderske råvarer og/eller produksjon i spissen.

2.mars:
(Bære)kraften ligger i inkludering.
Ski-VM 2025 skal være et mesterskap for alle. VM har en tydelig rolle som sosial entreprenør - være en inkluderende arena som skaper møteplasser.

4.mars:
(Bære)kraften ligger i det sirkulære.
Prioritere gjenbruk og bærekraft i alle ledd med særlig fokus på sirkulær ressursbruk i tett samarbeid med StoraEnso, NorEngros og Retura.  

 5.mars:
(Bære)kraften ligger i mangfold.
Legge til rette for mangfold og en mer inkluderende skisport. For første gang er para-langrenn inkludert i VM-programmet.

6.mars:
(Bære)kraften ligger i reisen.
Med bevisste transportvalg reduseres klimaavtrykket til Trondheim 2025. Et av målene er å inspirere andre store arrangement til å gjøre det samme. 

7.mars:
(Bære)kraften ligger i aktivitet.
Mesterskapet skal inspirere til økt aktivitet for en bedre folkehelse og økt livskvalitet. 
AktiVM inkluderer og engasjerer befolkningen til økt sosial og fysisk aktivitet. 

8.mars:
(Bære)kraften ligger i avtrykket.
Trondheim 2025 jobber aktivt og målrettet for å redusere det totale klimaavtrykket på VM-arrangementet. For første gang skal et verdensmesterskap i nordiske grener overlevere et klimaregnskap. 

9.mars:
(Bære)kraften ligger i folk
Trondheim har ikke mulighet til å redde planeten alene, men det er heller ikke mulig å redde planeten uten kraften som ligger i mennesker. Frivilligheten er uunnværlig for Ski-VM i Trondheim.

BILDETEKSTER.....